b'\n_START_ARTICLE_\nUbojstvo zbog \xc4\x8dasti\n_START_PARAGRAPH_\nUbojstvo zbog \xc4\x8dasti je ubojstvo \xc4\x8dlana obitelji ili iste dru\xc5\xa1tvene skupine od strane drugih \xc4\x8dlanova, zbog uvjerenja po\xc4\x8dinitelja, da je \xc5\xbertva nanijela sramotu obitelji ili zajednici. Najvi\xc5\xa1e je prisutno u Sjevernoj Africi, Jugozapadnoj Aziji i na Indijskom potkontinentu._NEWLINE_Neka od djela, zbog kojih se naj\xc4\x8de\xc5\xa1\xc4\x87e dogodi ubojstvo zbog \xc4\x8dasti obi\xc4\x8dno su: neprihvatljiva moderna odje\xc4\x87a, spolni odnos prije braka, homoseksualni odnos, kori\xc5\xa1tenje moderne tehnologije (mobiteli, kompjuteri i dr.), protivljenje dogovorenom braku, izbor bra\xc4\x8dnog druga neprihvatljivog zajednici. Po\xc4\x8dinitelji se dr\xc5\xbee principa: "bolje da umre jedna osoba nego da cijela obitelj umre od srama."_NEWLINE_Prema procjeni Ujedinjenih naroda, godi\xc5\xa1nje ima oko 5,000 ubojstva iz \xc4\x8dasti. Mnoge \xc5\xbeenske udruge na Bliskom istoku i jugozapadu Azije sumnjaju, da je vi\xc5\xa1e od 20.000 \xc5\xbeena ubijeno u svijetu svake godine zbog \xc4\x8dasti. \xc5\xbdrtve u rje\xc4\x91im slu\xc4\x8dajevima mogu biti i mu\xc5\xa1karci, ako su npr. sudjelovali u "sramotnom" \xc4\x8dinu s okrivljenom \xc5\xbeenom._NEWLINE_Patrijarhalni moral stavlja \xc4\x8dast cijele obitelji u vezu s nevino\xc5\xa1\xc4\x87u djevojke, odnosno s \xc4\x8dedno\xc5\xa1\xc4\x87u udane \xc5\xbeene. Me\xc4\x91utim, ne pravi se razlika izme\xc4\x91u toga je li djevojka nevinost izgubila samovoljno ili silom silovanjem. Ako je "sramota" vidljiva za susjede, mogu\xc4\x87om trudno\xc4\x87om neudane djevojke, jedina \xc5\xa1ansa da se povrati izgubljena \xc4\x8dast je njezina smrt. Od ostalih pripadnica \xc5\xbeenskog spola u obitelji, djevojka ne mo\xc5\xbee o\xc4\x8dekivati pomo\xc4\x87, jer je i njihov zadatak da odr\xc5\xbee \xc4\x8dast. "Obe\xc4\x8da\xc5\xa1\xc4\x87enje" jedne djevojke mo\xc5\xbee uni\xc5\xa1titi \xc5\xa1anse za udaju svih njenih sestara. Ubojstva zbog \xc4\x8dasti prisutnija su u patrijahalnim sredinama, gdje su \xc5\xbeene gra\xc4\x91anke drugog reda i gdje ne postoji zakon koji ka\xc5\xbenjava nasilje u obitelji te zbog nesposobnosti dr\xc5\xbeave da nametne provedbu zakona, te tradicije koja nadle\xc5\xbenost za takva pitanja prepu\xc5\xa1ta plemenskim i lokalnim vo\xc4\x91ama. Ponegdje je "kazna" i silovanje prije ubojstva ili silovanje bez ubojstva. Izvr\xc5\xa1avanje ubojstva iz \xc4\x8dasti obi\xc4\x8dno je vrlo okrutno, nemilosrdno i barbarsko. Po\xc4\x8dinitelji naj\xc4\x8de\xc5\xa1\xc4\x87e ne osje\xc4\x87aju krivnju ili suosje\xc4\x87anje zbog ubojstva iz \xc4\x8dasti, ve\xc4\x87 olak\xc5\xa1anje, \xc5\xa1to su "spasili \xc4\x8dast" obitelji ili plemena. Opravdavaju svoje nedjelo "neprimjerenim slobodnim \xc5\xbeivotom" \xc5\xbertve. Nemaju razvijenu svijest o pravima \xc5\xbeenama. U nekim zemljama, ubojstva radi \xc4\x8dasti ponekad se slu\xc5\xbebeno ni ne evidentiraju._NEWLINE_Naj\xc4\x8de\xc5\xa1\xc4\x87e se doga\xc4\x91a u muslimanskim zajednicama, ali i kod drugih vjerskih zajednica npr. kod budista ili kr\xc5\xa1\xc4\x87ana. U Jordanu je \xc4\x8de\xc5\xa1\xc4\x87e kod kr\xc5\xa1\xc4\x87ana, nego kod muslimana, a naj\xc4\x87e\xc5\xa1\xc4\x87e se doga\xc4\x91a kada se kr\xc5\xa1\xc4\x87anske djevojke \xc5\xbeele udati za muslimane. "\xc4\x8cast" obitelji, dru\xc5\xa1tava i plemena nadilazi religije i ljudsku samilost._NEWLINE_U ve\xc4\x87ini slu\xc4\x8dajeva, optu\xc5\xbeenici se izvuku na provokaciju od strane \xc5\xbertve ili na dobro pona\xc5\xa1anje u pritvoru i pro\xc4\x91u s mnogo manjom kaznom od predvi\xc4\x91ene. Mnogo puta, ubojstvo iz \xc4\x8dasti izvr\xc5\xa1i maloljetni mu\xc5\xa1ki \xc4\x8dlan obitelji, koji ne dospije u zatvor, jer nije punoljetan._NEWLINE_Prema podacima UN-a, ubojstva zbog \xc4\x8dasti doga\xc4\x91aju se u zemljama kao \xc5\xa1to su: Egipat, Jordan, Libanon, Maroko, Pakistan, Sirija, Turska, Jemen, te drugdje na Mediteranu i na podru\xc4\x8dju Perzijskog zaljeva, te tako\xc4\x91er u zapadnim zemljama, kao \xc5\xa1to su Francuska, Njema\xc4\x8dka i Velika Britanija, unutar migrantskih zajednica. Prema kasnijem izvje\xc5\xa1\xc4\x87u UN-a, ubojstva zbog \xc4\x8dasti dogodila su se i u dr\xc5\xbeavama kao \xc5\xa1to su: Banglade\xc5\xa1, Brazil, Ekvador, Indija, Izrael, Italija, \xc5\xa0vedska i Uganda. Prema istra\xc5\xbeivanju u Njema\xc4\x8dkoj, razlog za ubojstva iz \xc4\x8dasti je "nedostatno pokorena \xc5\xbeenska seksualnost", \xc5\xbertve uglavnom imaju izme\xc4\x91u 18 i 29 godina, a po\xc4\x8dinitelji naj\xc4\x8de\xc5\xa1\xc4\x87e potje\xc4\x8du iz slabo integrirane niske klase useljenika, dok se fenomen gotovo ne bilje\xc5\xbei u socijalno i ekonomski stabilnijim useljeni\xc4\x8dkim miljeima._NEWLINE_Pitanja \xc4\x8dasti i ubojstva zbog \xc4\x8dasti, teme su turskih tv-serija od kojih su neke prikazane i u Hrvatskoj. U tv-seriji "Izgubljena \xc4\x8dast", glavna junakinja prisiljena je udati se nakon silovanja. U tv-seriji "Sila", prikazano je mnogo ubojstva zbog \xc4\x8dasti nad \xc5\xbeenama, koje su prekr\xc5\xa1ile plemenske obi\xc4\x8daje. Procjenjuje se kako polovica ubojstava u Turskoj otpada na ubojstva radi \xc4\x8dasti. U Turskoj je proteklih godina zabilje\xc5\xbeen drasti\xc4\x8dan porast broja ubijenih \xc5\xbeena. Dok je 2002. ubijeno 66 \xc5\xbeena, broj se u protekle tri godine popeo na oko 1,000. Razlozi su: porast nezaposlenosti, kultura nasilja, patrijahalna stranka na vlasti i dr.'